HEDRER KAMERATENE: En norsk soldat tenner et lys i kapellet i Mazar-e Sharif sent søndag kveld. Kapellet i de norske leirene Camp Nidaros og Camp Meymaneh har vært åpne hele kvelden, og soldater har strømmet til for å samles i sorg. Foto: LARS MAGNE HOVTUN, Forsvaret

Fire norske soldater drept i Afghanistan

(VG Nett) Fire norske soldater ble drept søndag ettermiddag da de ble rammet av en veibombe på oppdrag i Afghanistan.

Hans Petter Aass

Rune Thomas Ege

Andreas Fosse

Jarle Grivi Brenna

Kathrine Hammerstad

Oppdatert 28. juni 2010

Artikkelen er over ti år gammel

FAKTA OM NORSKE TAP I AFGHANISTAN 27. juni 2010 ble fire norske soldater drept av en veibombe i Afghanistan.

25. januar 2010 kjører en norsk CV90 stormpanservogn på en veibombe i Ghwormach-området. Claes Joachim Olsson (22) blir drept.

17. april 2009 ble den 30 år gamle norske etterretningsoffiseren kaptein Trond Petter Kolset fra Steinkjer drept av en selvmordsbomber vest for Mazar-e Sharif i Badghis-provinsen.

8. november 2007 ble den 22 år gamle soldaten Kristoffer Sørli Jørgensen drept av en veibombe nord for Meymaneh i Faryab-provinsen.

23. juli 2007 ble den 33 år gamle spesialsoldaten Tor Arne Lau-Henriksen skutt og drept i et angrep i Lowgar-provinsen sør for Kabul.

23. mai 2004 ble den 29 år gamle soldaten Tommy Rødningsby drept under et rakettangrep mot en norsk kolonne i Kabul.

Kilde: Forsvaret/NTB Vis mer

Forsvaret bekrefter i en pressemelding at fire soldater døde etter at VG Nett tidligere søndag kveld skrev at flere norske soldater var blitt drept i Afghanistan.

Soldatene var på oppdrag ved Almar sør i Faryab-provinsen da de ble rammet av veibomben.

VG Nett har fått bekreftet at de fire norske soldatene som ble drept, satt i samme kjøretøy da de ble rammet av en eksplosjon.

Kjøretøyet var en pansret Iveco feltvogn, som er det mest brukte kjøretøyet blant de norske styrkene i Afghanistan.

Et helikopter rykket kjapt ut for å hente de drepte soldatene og kjøretøyet tilbake til den norske leiren.

FORSVARSMINISTEREN:- I dag er Norge hardt rammet| VGTV:- Våre tanker går til de pårørende

HAR DU OPPLYSNINGER I DENNE SAKEN?KONTAKT VG NETT HER!

AFGHANISTAN-EKSPERT:- Må vente flere trefninger med norske soldater

- Går veldig inn på oss

- Det er med stor sorg vi har fått melding om at fire av våre soldatkolleger har falt i kamp, sier generalløytnant Bernt Iver Ferdinand Brovold, sjef for Forsvarets operative hovedkvarter, i en pressemelding søndag kveld.

- Vår viktigste jobb akkurat nå er å ta vare på medsoldatene til de drepte. Det er klart dette går veldig inn på oss. Våre tanker går spesielt til de drepte soldatenes pårørende, sier han.

Aftenposten.no meldte i natt at Taliban skal ha tatt på seg ansvaret, ifølge en melding postet på et islamistisk forum. Det har så langt ikke lykkes VG Nett å få verifisert disse opplysningene.

PROTOKOLL:Send din siste hilsen til de fire norske soldatene

Norge har tatt på seg et spesielt ansvar for gjenoppbygging og sikkerhet i Faryab-provinsen, som ligger i det nordvestre hjørnet av Afghanistan. Det er her, i den norsk-ledede leiren utenfor Meymaneh, at størsteparten av de norske soldatene i Afghanistan er stasjonert. Også flere sivile aktører jobber ut fra denne leiren.

Forsvaret jobber natt til mandag med å varsle pårørende til de involverte soldatene.

Norge har i dag en styrke på 512 soldater i Afghanistan.

De norske tapene kommer bare to måneder etter at åtte norske soldater ble skadet, to av dem alvorlig, da de ble angrepet under oppdrag i Ghowrmach-distriktet i Faryab-provinsen.

Opprørerne brukte håndvåpen og granater, og kampene varte i seks timer før situasjonen roet seg. Helikoptre ble sendt inn for å evakuere fire av de åtte skadede soldatene.

Artikkelen fortsetter under bildet.

PÅ HALV STANG: Flaggene er senket på halv stang i Meymaneh i Afghanistan. Foto: Stephen Olsen, PRT-Meymaneh

Blodigste måned siden invasjonen

Juni har vært den blodigste måneden i Afghanistan siden invasjonen for snart ni år siden. 97 utenlandske soldater har blitt drept så langt denne måneden.

Tidligere søndag ble tre NATO-soldater, to av dem fra USA, drept i kamper i Afghanistan. To av soldatene ble drept under kamp øst i Afghanistan, mens den tredje ble drept under et angrep sør i landet.

313 utenlandske soldater er drept i Afghanistan i årets seks første måneder, mot 520 i hele fjor.

En talsmann for den NATO-ledede ISAF-styrken mener det høye tapstallet i juni er et resultat av at kampen mot Taliban og andre opprørere nå er trappet opp.

- Takket være styrkeoppbyggingen har vi vært i stand til å utfordre opprøret og Taliban i områder der de ikke har blitt utfordret på mange år, sier brigadegeneral Josef Blotz.

- Det er en av årsakene til at vi har opplevd noe flere voldshandlinger de siste dagene og ukene. Beklageligvis har dette også ført til høyere tapstall, sier Blotz, ifølge NTB.

Lederen for den amerikanske etterretningsorganisasjonen CIA, Leon Panetta, medgir at kampene blir stadig hardere i Afghanistan.

- Vi gjør framskritt, men det er tøffere og går saktere enn noen hadde trodd på forhånd, sier Panetta til fjernsynsstasjonen ABC.

Artikkelen fortsetter under bildet.

FIRE DREPT: Fire norske soldater ble drept i Faryab-provinsen i Afghanistan søndag ettermiddag. Foto: Kart: Google Maps

Ni norske soldater drept

Til sammen har nå ni norske soldater mistet livet under oppdrag i Afghanistan.

25. januar ble 22 år gamle Claes Joachim Olsson drept da kjøretøyet han satt i, ble rammet av en veibombe om lag fire kilometer sørøst for Ghowrmach, og dermed har 2010 blitt det dødligste året for norske soldater i Afghanistan.

Taliban tok på seg ansvaret for å ha lagt ut veibomben som tok livet av 22-åringen.

I 2009 ble den 30 år gamle norske etterretningsoffiseren, kaptein Trond Petter Kolset fra Steinkjer, drept av en selvmordsbomber vest for Mazar-e Sharif i Badghis-provinsen.

To år tidligere ble den 22 år gamle soldaten Kristoffer Sørli Jørgensen drept av en veibombe nord for Meymaneh i Faryab-provinsen, og noen måneder tidligere samme året ble spesialsoldaten Tor Arne Lau-Henriksen skutt og drept i et angrep i Lowgar-provinsen sør for Kabul.

Tommy Rødningsby var den første norske soldaten som omkom i Afghanistan. 29-åringen ble drept under et rakettangrep mot en norsk kolonne i Kabul.

- Vil bli verre

Området hvor nordmennene opererer er farlig, og kommer ikke til å bli bedre i overskuelig fremtid mente sjefen for fredsinstituttet PRIO ved det forrige norske dødsfallet i Afghanistan.

- Jeg tror det vil bli verre og ser det ikke som veldig sannsynlig at det blir bedre uten at det skjer en hel omlegging av strategien, sa PRIO-sjef Kristian Harpviken til VG Nett.

- Slik det ser ut nå, er det lite som tilsier at en militær opptrapping lykkes.

HAR DU VIKTIGE OPPLYSNINGER SOM BØR KOMME FRAM I DENNE SAKEN? KONTAKT VG NETTS REDAKSJON PÅ TELEFON 22000000, SMS TIL 2200 ELLER EPOST TIL2200@VG.NO

Publisert: 27.06.10 kl. 22:40 Oppdatert: 28.06.10 kl. 03:48

Mer om Afghanistan Forsvaret